*ΑΙΓΑΙ, Αρχαία πόλη, ΗΜΑΘΙΑ*

*Η αρχαία πόλη που βρίσκεται στις βόρειες υπώρειες των Πιερίων ταυτίζεται με τις Αιγές, την αρχαία πρωτεύουσα του βασιλείου της Μακεδονίας. Από την Εποχή του Σιδήρου (11ος - 8ος αιώνας π.Χ.) ήταν ένα πλούσιο και πολυάνθρωπο κέντρο, όπως μαρτυρά η επιβλητική νεκρόπολη των 300 και πλέον χωμάτινων τύμβων με συστάδες πλούσια κτερισμένων τάφων. Η πόλη φτάνει στη μεγαλύτερη ακμή της στα αρχαϊκά (7ος - 6ος αιώνας π.Χ.) και κλασικά χρόνια (5ος και 4ος αιώνας π.Χ.), οπότε αποτελούσε το σημαντικότερο αστικό κέντρο της περιοχής και έδρα των Μακεδόνων βασιλέων. Όταν* ***στα τέλη του 5ου αι. ο βασιλιάς Αρχέλαος μετέφερε την πρωτεύουσα του κράτους στην Πέλλα****, οι Αιγές διατήρησαν την ιστορική τους αίγλη, ως τόπος ταφής των βασιλιάδων και διεξαγωγής των επίσημων τελετών του κράτους.*

*Χάρη στις Αιγές, η ελληνική αρχαιολογία έγραψε ένα από τα ενδοξότερα κεφάλαια της ιστορίας της. Οι ανασκαφές στην περιοχή άρχισαν στα μέσα του 19ου αι., ενώ το 1938 εγκαινιάστηκε η συστηματική ανασκαφική έρευνα στην περιοχή από το Αριστοτέλειο Πανεπιστήμιο Θεσσαλονίκης, έρευνα που συνεχίζεται αδιάλειπτα μέχρι σήμερα. Το 1976 ο καθηγητής* ***Μανώλης Ανδρόνικος*** *άρχισε την ανασκαφή της* ***Μεγάλης Τούμπας****, που έφερε στο φως τους βασιλικούς τάφους, μεταξύ αυτών τον περίφημο τάφο του Φιλίππου Β΄ που αποκαλύφθηκε ένα χρόνο μετά την έναρξη των ανασκαφών. Ακολούθησε η ανασκαφή του ανακτόρου, ενώ τα τελευταία χρόνια η έρευνα έχει επικεντρωθεί στην αποκάλυψη της αρχαίας πόλης και των νεκροταφείων της.*